 Gal 1 ASO STEP Aposolo Paulo naza ido leze zuho Izesu aleve ingine mukikisi none nesi nene lingine Izesu Kilisito zuho mulise muki Galatia misubou minimi monangumu nene luhuvo inite gize lengemelone loosa naza mene nogize lingimuze. Ningilo. Naza aposolo gono daa nouvoni nene haza evenelite nemine gono nimi nelemizi milani nevoba asi Izesu Kilisito asive nesi hilinguti do ote-dive meleho Omoso nesi nelemizi milasine nenako nemu aposolo nouve noluvoni nene mo lamineto noluve.1 Aposolo Paulo naza ido leze zuho Izesu aleve ingine mukikisi none nesi nene lingine Izesu Kilisito zuho mulise muki Galatia misubou minimi monangumu nene luhuvo inite gize lengemelone loosa naza mene nogize lingimuze. Ningilo. Naza aposolo gono daa nouvoni nene haza evenelite nemine gono nimi nelemizi milani nevoba asi Izesu Kilisito asive nesi hilinguti do ote-dive meleho Omoso nesi nelemizi milasine nenako nemu aposolo nouve noluvoni nene mo lamineto noluve.3 Ido Omoso metehosi Guvetesi ve Izesu Kilisitokisi engi nasahili i-lidaa nasine monovoine nesi ido hongu lo lamino minaa monovoine nesi nene lengita minelive lo Omosola noluve.4 Meteho Omosomo lavo ei lulolo emeto Guvetesi ve Izesu Kilisito aza idise minani alevetingu goloso ogo noninguti nene do lu izelove lo eze okono hulo lihimete apaso hiline. 5 Nemu nene Omoso oponi lovo lovo ogo mino mo izo huko-ledamivo minevo minevo ogo minelive lo mo aminemu neminovo miniliho lo noluve.Izesu Kilisito Gamazive Lamine Lo-lingimuvoni Nene Evene Malite Nemino Nomive Li Ma Li-lingimilizani Nene Mo Gilikelizave Lo Paulo Lo-ngimine6 Lingine Kilisito nasahili o-lengedavo nemo Omosomo ei evenele ve lo lengelemize molavo minanguti lite li mehedine imi evenelite mono gamazi lamine ve li gamazi ato li-lingimani gili ngimaa nani nemu nene naza upuho ogo aizo lo nogiluve. 7 Ne neiha Kilisito gamazive lamine nemine nene ato ma nomineza evene ma ingine nene lengi lutingu hizi di gopo napa i-lingidi Kilisito gamazive lamine nene di ato igi di goloso ilisa laa nave. 8 Ingine nemine igi Kilisito gamazive lamine gomu vomila lo-lingimune nene li-lingimami ma di gopo igi ato ma li-lingimilizave ingine nene Omosomo usi ize-ngedavo mo vi tolovo ilisave lo noluve. Mo nazasi nemine ma olonikisi nene mo vo tolovo olosuve lo noluve. Ido Okulumokuti Omosomi angelo neminemosi nemine ma iline nene Omosomi angelo noliha aminesi mo vo tolovo oloseive. 9 Gomu lo-lingimune nene idise gohi ti lo nolo-lingimuve: Ve ma ingine laza mono gamazi lo-lingimune gili elevole ani gamazi nemine li-lingimami atolimine ma li-lingimilizave nene Omosomo usi ize-ngedavo vi tolovo ilisave.10 Ido evene malite nenikumu nene aza lamineto lamo ha evene lanite gililizadokovo lo-ngemaa neive laa ani nene naza nemine oga uvodo ladiniko idise evene ma vi tolovo ilisave noluvoni nene ngelo lo-ngimuvodibe. nGelo ma lo-ngemamuvodine. Nemu nene evene lanite gililizadokovo lo-ngemamo Omosomo ninge lamine dalidokovo lo-ngemaa nouve. Ee, Kilisito gelekele ve lolo oo minuvoni nemo evenelite neni ngeli ninge lamine damilizado nenako evenelite neni ninge lamine dalizave losa idisesi nemine ogo ha minuvodiniko Kilisito gelekele ve lolo ogo ma minamuvodine.Paulo Aposolo Lolo Ogo Monine Monovo Lo-ngimine11 Neze zuhokizo, naza Kilisito gamazive lamine lo-lingimuvoni mamu lo-lengemeloze. Gililo. Amine gamazi nene evene malitidati giluvoba evenelitesi apizi nimamavo Izesu Kilisito asive lo soto ogo lo-nimine ve. Nemu nene evenelite di soto milani gamazi nomive li gililizave losa nolo-lingimuve.13 Ido Kilisito gamazive lamine nene evene malitesi li-nimamavo Kilisito asive lo soto ogo lo-nimive luvoni nene nemu luze. Gililo. Naza gomu Zuda veti monovolo emeto mino ogo molo minaa uvoni monovone nene lingine mo li-lingimikevo mo gili nizave. Naza nene nemine noogo Omosomi evenele zuho do goloso palasa ogo osu lo-ngedelove lo nemine olosa do goloso ogosa goboni molo-ngedaa uvoni ve. 14 Ido naza nene avotemotidati monovo ngomo naba nene lemo ongalive lo amine avotemotidati gamazi nene amuzo goloso molo gele do mino neze gononemote leli Zuda veuti minani muki nene ngivile ogo Zuda veti monoku nene dize veleto oka oka omo vo minuvoni nene lingine mo gili nizave. 15 Nemino mino nemine oga uvoniza izenehi mulunou olihe ha minuvongu do kegese-nedo nasahili o-nidine nemo aposolo lolo iline lo nelemize molave Omoso aza gala gelavo lamine ogavo eze gamazive lamine nene do vo Zuda ve minama veti zuho ato ato nene vo lo-ngememo moneline lo ei gipelemi monovo nene lo soto ogo nelebizavo naza nemi monovo nene imine mili li-nimilizave lo amine gamazi nemu evene hamokisi ma lo gele ha gele amo 17 ido Zelusalemi ebeta olihe aposolo lolo amuvo gomu mili aposolo lili igi minave engitasi nene vamuvoniza naza lite lo evene vai minamani misubo Alabia nela vo mino alinge nene Damasiko numuno ebeta tine molo vo minuvoni ve. Ido nemine ogo evenekisi gamazi lo gele ha gele amuvoni nemu nene naza mono gamazi lo-lengemaa nouvoni nene evenetati nomine ve. Asi Kilisitodati neine neive li lingine gililizave losa nolo-lingimuve.18 Ido tine molo Damasiko numuno ebeta vo hetelo mino kilisimasi seto hamo hulosa Petoloni ningo gamazi lo-emo eze gamazi gelelove lo Zelusalemi ebeta dizo vo salele sitakisi gamene hamokisi nene ezesi maka minusive. 19 Nemino minuvoniza aposolo linge ma nene ningamo Guvelesi ve Izesu nakunolo minive Zakobonivo nene ninguve. 20 Ido naza amine me gamazi nogize-lingiduvoni nene gosoho nasaha lo-lengemamo Omosomi velelo lamineto mono gamazi lo-lengemaa nouvoni nene evenetati gelamo Kilisitodati giluvoni nene nolo-lingimuve. 21 Neloti Zudaia misubou minamo gohi alinge nene Silia misuboukosi Kilikia misuboukosi vuvoni ve. 22 Vuvoniza Zudaia misubou Kilisito evenele mulise ato ato minani ingine nene nenikumu ma ningi gilamani ve. 23 Ee, ingine nene neni monovonemu nene veinedunu ma ningami gainedunukovo nene evene malite li-ngimikevo ti li gilani ve: Leli mono gamazite osu lilive lo leli goboni molo-ledaa ive mamo idise nene amine mono gamazi nene gamazi lamine ve lo lo-ngememo nomonive. 24 Nemu nenikumu nene Omoso oponi li minani ve. 